PNA-voorval: Wag se dienste ‘opgeskort’Beserings wat die seun tydens die beweerde aanranding opgedoen het. Foto: Verskaf Die veiligheidswag wat na bewering ŉ 16-jarige seun van Lephalale (Ellisras) in Limpopo aangerand het, se dienste is glo opgeskort. Maroela Media het vroeër berig die seun, wie se naam weerhou word om sy identiteit te beskerm, moes verlede Donderdagaand in die hospitaal deurbring nadat hy vroeër die dag glo deur ŉ veiligheidswag onder meer met ŉ knuppel geslaan is. Die seun is daarvan beskuldig dat hy verlede Maandag ware by die PNA-winkel by die winkelsentrum gesteel het. Hy het Donderdag omstreeks 10:00 in die parkeergebied van die winkelsentrum geloop toe ŉ vrou wat by die winkel werk hom glo gesien en herken het. Sy het die veiligheidswag geroep en hulle het die seun na bewering in die winkel ingesleep, die deure gesluit en hom in ŉ kamertjie toegesluit waar die wag die seun glo “pimpel en pers” geslaan het. [Sien foto’s hier] ŉ Werker by die winkel het intussen die polisie ontbied, waarna die polisie die seun in hegtenis geneem, geboei en agter in ŉ vangwa gesit het. Die polisie het sy ouers omstreeks 10:20 in kennis gestel dat hy op ŉ aanklag van diefstal in hegtenis geneem is. Toe hulle verneem van die beweerde aanranding het hulle daarop aangedring om hom na ŉ hospitaal te neem, waar hy opgeneem is vir waarneming. Herman Botha, groephoofbestuurder van PNA Stationers, het Donderdag gesê die burgerlike inhegtenisneming deur die veiligheidswag en personeel van die PNA-winkel by die Lephalale Square-winkelsentrum het daartoe gelei dat die konsessiemaatskappy onmiddellik tussenbeide getree en ŉ interne ondersoek van stapel gestuur het. Hy het gesê die veiligheidswag is nie ŉ werknemer van PNA nie. “Ons is geskok om te verneem van die beweerde optrede van die veiligheidswag, asook dat dit plaasgevind het by een van ons konsessiewinkels. Ons kan bevestig dat die werkgewer van die veiligheidswag sy dienste intussen opgeskort het en dat ŉ saak by die plaaslike polisie aanhangig gemaak is,” het Botha gesê. “Die Suid-Afrikaanse regstelsel erken die regte van winkeleienaars om hulself te beskerm teen winkeldiefstal, maar terselfdertyd moet hulle die grondwetlike regte van verbruikers in gedagte hou. Soos onder meer die reg om met menswaardigheid behandel te word, asook die reg om as onskuldig beskou te word totdat die teendeel bewys word.” Botha het gesê PNA is verbind daartoe om met integriteit en inagneming van die wette van die land handel te dryf en die groep verwag dieselfde van sy konsessiehouers. “Weens die erns van die saak, het ek en een van PNA se direkteure Lephalale Sondag en Maandag besoek met die doel om al die feite in te win om sodoende die nodige stappe te kan doen. Ons het ook na die seun se gesin uitgereik. Ons vertrou dat ons klante en die hele gemeenskap die uitslag van die indiepte-ondersoek geduldig sal afwag.” Hy het gesê ongeag die uitkoms van die polisie-ondersoek en die bevindinge van die interne ondersoek, het PNA reeds daadwerklike stappe gedoen om sy bedryfshandleiding te hersien, met verwysing na aanvaarbare praktyke vir die aanhouding van winkeldiefstal-verdagtes. “Al PNA se konsessiehouers sal opleiding ontvang ten einde ŉ soortgelyke voorval in die toekoms te verhoed,” het Botha bygevoeg. Die polisie het reeds bevestig ŉ saak van aanranding word teen die veiligheidswag ondersoek. ŉ Saak van diefstal is ook teen die seun aanhangig gemaak en word ondersoek. Verskeie pogings om Donderdag kommentaar van die polisie in verband met die vordering van die ondersoeke te kry, was onsuksesvol.